《寄仲恭》
宋代·释道潜

晓雨霁郛郭，晴云递纷披。曦和拆万物，初茎弄葳蕤。

鯈鱼泳弱藻，漾漾动碧漪。缅彼空际山，黛影摇参差。

感此芳菲节，美人旷佳期。音形眇何方，莽莽天一涯。

长河泮春冰，花浪激箭驰。好凭三尺鲤，寄我相思诗。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。